Správa sa týka obdobia od 1. januára 2011 do 31. decembra 2014.

Okrem toho musia členské štáty dodržať všetky odporúčania vyplývajúce z auditov. Komisia vo svojich auditoch skonštatovala, že vnútroštátni úradníci vykonali vo všetkých prípadoch potrebné kroky. Zistila však aj to, že v troch členských štátoch opatrenia neboli postačujúce na dosiahnutie súladu. V dvoch z týchto členských štátov boli dôvodom sankcie, ktoré neboli dostatočne odrádzajúce, a jeden členský štát daný prípad primerane nepreskúmal.

3.2. Rozdiely v správach členských štátov

Interpretáciu a porovnanie údajov vo všeobecnosti sťažujú výrazné rozdiely v správach členských štátov.

V roku 2012 bol vypracovaný elektronický formulár, ktorý vychádza z tabuliek uvedených v rozhodnutí 2006/778/ES a ktorý členské štáty používali v roku 2013 a 2014. Tento elektronický formulár umožnil Komisii účinnejšie analyzovať predložené údaje. Naďalej ale dochádza k vzniku nezrovnalostí. Platí to najmä pre kury domáce. Podľa vymedzenia pojmu „kury domáce “ by sa tento stĺpec mal vzťahovať iba na kurčatá chované na produkciu mäsa (brojlery). Viaceré členské štáty však do stĺpca pre kury domáce zahrnuli aj údaje týkajúce sa malých chovov nosníc . Nedá sa preto zistiť, či ide o reprezentatívne zistenia týkajúce sa chovov brojlerov alebo nosníc.

Podobný problém vzniká v kategórii dobytka, do ktorej patrí systém produkcie hovädzieho mäsa aj systém produkcie mlieka. Keďže v týchto dvoch systémoch existujú odlišné riziká v oblasti dobrých životných podmienok zvierat, bolo by užitočnejšie vykonať samostatné analýzy údajov.

3.3. Technické zistenia

Po prvé, percentuálny podiel chovov, v ktorých sa vykonala kontrola, musí byť v porovnaní s celkovým počtom chovov dostatočne vysoký (pozri obrázok 1 prílohy I), aby sa zistenia mohli považovať za reprezentatívne, pokiaľ ide o systém produkcie. Iba v jednom prípade experti Komisie zdôraznili, že počet zariadení, v ktorých sa vykonala kontrola, bol v porovnaní s rozsahom produkcie pomerne nízky. Komisia v súvislosti s výberom chovov na základe hodnotenia rizika nezaznamenala žiadne nedostatky.

Treba poznamenať, že v rokoch 2013 a 2014 bol počet kontrolovaných chovov mimoriadne vysoký v prípade nosníc aj prasníc. Môže to vyplývať zo zákazu používania neprispôsobených (neobohatených) klietok pre nosnice (2012), zavedenia systémového ustajnenia prasníc (v skupinách) (2013) a súvisiacou povinnosťou zabezpečiť úplný súlad.

Po druhé, v súvislosti s počtom prípadov nesúladu treba mať na pamäti, že sa týkajú všetkých druhov porušení právnych predpisov EÚ, a to aj menej závažných. Kategórie A a B v tabuľke 3 sa vzťahujú na administratívne akty nesúladu, z ktorých vyplýva požiadavka riešiť problém v priebehu troch mesiacov alebo niekedy v priebehu dlhšieho obdobia. Kategória C sa vzťahuje na závažnejšie porušenia, z ktorých vyplývajú bezprostredné administratívne alebo trestné sankcie. Na ilustráciu – iba 8,1 % porušení zaznamenaných v roku 2014 v chovoch kúr domácich bolo závažných a vyžadovalo bezprostredné kroky.

Napokon je dôležité vziať do úvahy, že prístup založený na hodnotení rizík zabezpečuje konkrétne zameranie na chovy, v ktorých je pravdepodobnosť porušenia predpisov najvyššia. Zaznamenané zvýšenie počtu prípadov porušenia predpisov preto nemusí nevyhnutne poukazovať na zhoršenie situácie v oblasti dobrých životných podmienok zvierat. Prístup založený na hodnotení rizík by mal navyše zabezpečiť rýchlejšie riešenie problémov týkajúcich sa dobrých životných podmienok zvierat a zlepšenie situácie zvierat.